[pic] | AZ EURÓPAI KÖZÖSSÉGEK BIZOTTSÁGA |

Brüsszel, 19.9.2007

SEC(2007) 544 végleges

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

az EMGA-ból fedezett kiadásokról Korai előrejelző rendszer 2007/8.

TARTALOMJEGYZÉK

1. BEVEZETÉS 3

2. CÉLHOZ KÖTÖTT BEVÉTELEK 3

3. A CUKORIPAR SZERKEZETÁTALAKÍTÁSI ALAPJA 4

4. MEGJEGYZÉSEK A 2007. ÉVI KÖLTSÉGVETÉS VÉGREHAJTÁSÁRÓL 4

5. KÖVETKEZTETÉSEK 6

Bevezetés

A mellékletben szerepel, hogy a 2006. október 16-tól 2007. június 30-ig tartó időszakban milyen szintű volt a költségvetés tényleges végrehajtása az 1290/2005/EK tanácsi rendelet[1] 20. cikkének rendelkezései alapján kialakított mutató szerinti kiadási profilhoz viszonyítva.

Célhoz kötött bevételek

A KAP finanszírozásáról szóló 1290/2005/EK rendelet 34. cikke rendelkezéseinek értelmében a megfelelőségi vizsgálatok határozatai szerinti pénzügyi kiigazításokból, szabálytalanságokból és tejilletékből eredő bevételeket az EMGA kiadásainak finanszírozására kell felhasználni. A 2007. évi költségvetés megállapításakor becslést végeztek az említett bevételre vonatkozóan, és azt számításba vették a költségvetési hatóság által elfogadott 2007. évi költségvetési előirányzatokban. Nevezetesen:

- a tejilletékből származó bevételeket 349 millió euróra becsülték, amit a tej- és tejtermék ágazat számára igényelt előirányzatok – erre a költségvetési hatóság 587 millió eurót bocsátott rendelkezésre – csökkentésével vettek figyelembe.

- a megfelelőségi vizsgálatok nyomán végrehajtott támogatás-visszautalásokból és a szabálytalanságokból eredő bevételeket 568, illetve 70 millió euróra becsülték. A 638 millió eurós teljes összeget az egységes támogatási rendszer számára igényelt előirányzatok csökkentésével vették figyelembe – erre a költségvetési hatóság 27 918 millió eurót bocsátott rendelkezésre.

A mellékletben közölt táblázat a célhoz kötött bevételi számla végrehajtását mutatja, amelyre 2007. június 31-ig 1126,9 millió eurós összeg gyűlt össze. Nevezetesen:

- a tejilletékből hozzávetőlegesen 360,0 millió euro gyűlt össze az eredetileg becsült 349 millió euróval szemben;

- a megfelelőségi vizsgálatok nyomán végrehajtott támogatás-visszautalások hozzávetőleg 557, 8 millió eurót tettek ki, és

- a szabálytalanságok nyomán keletkező bevétel összege körülbelül 209,2 millió eurót tett ki, amelyhez a költségvetési év végéig szintén várható további összegek érkezése.

A vonatkozó szabályok értelmében ezt a bevételt – részben vagy egészben – az EMGA-ból fedezett kiadások finanszírozására lehet fordítani, ha a költségvetési hatóság által megítélt költségvetési előirányzatok nem elegendőek a tagállamoknál felmerült költségek finanszírozására. Amennyiben e bevételek egészét vagy egy részét nem használják fel, a fennmaradó összeg automatikusan átkerül a következő költségvetési évre.

A cukoripar szerkezetátalakítási alapja

A cukorágazat ideiglenesen rendelkezésre álló szerkezetátalakítási összegeit célhoz kötött bevételként kell kezelni, ami a cukoripar szerkezetátalakítási támogatásának, illetve a szerkezetátalakítási alapban meghatározott egyéb támogatásoknak a finanszírozására fordítandó. A 2006–2007. gazdasági évben ezek a piaci résztvevők tulajdonában lévő cukor, inzulinszirup és izoglükóz mennyiségi kvótáit érintő összegekre vonatkoznak, amelyeket a tagállamok két részletben szednek be és fizetnek be az alapba, ahol a fizetési határidők 2007. március 31., illetve 2007. november 30. Március végén a tagállamok átutalták a célhoz kötött bevételi számlára a szerkezetátalakítási összegek első részletét, hozzávetőleg 1 287,2 millió eurót. 2007 júniusában a tagállamok az átalakított szerkezetű cukoripar támogatására hozzávetőleg 391,5 millió eurós összegű kifizetést jelentettek be. Ezeket a kifizetéseket a megfelelő célhoz kötött bevételi számláról fedezik, így összesen 895,7 millió eurós egyenleg áll rendelkezésre a szerkezetátalakítási és egyéb támogatások jövőbeli fedezésére.

Megjegyzések a 2007. évi költségvetés végrehajtásáról

Az alábbiakban a 2007. évi költségvetés bizonyos ágazataiban a végrehajtás tényleges és becsült szintje közötti jelentősebb eltérésekre adunk rövid magyarázatot:

Monetáris tényezők

A fent említett időszakban felmerült kiadások figyelembe veszik az USD/EUR árfolyam alakulását. Az árfolyam változásai kihatnak a mezőgazdasági termékek többségénél – különösen a gabonafélék és a cukor esetében – nyújtott export-visszatérítésekre, továbbá egyes olyan belső támogatásokra, mint a gyapottámogatás.

Az 1290/2005/EK rendelet 21. cikkével összhangban a költségvetési hatóság által elfogadott költségvetés a 2006. július–szeptemberi 1 EUR = 1,27 USD átlagos árfolyam alapulvételével készült. Megemlítendő, hogy a 2006. augusztus 1-jétől 2007. június 30-ig tartó időszakban az átlagos átváltási árfolyam körülbelül 1 EUR = 1,31 USD volt, ami a 2007. évi költségvetés elkészítéséhez használt árfolyamnál 3,1%-kal magasabb.

Piaci tényezők

Gabona (−327 millió EUR)

A gabonafélék piacán tapasztalható rendkívül kedvező belső és külső körülmények, valamint az ebből következő magas belső piaci árak az export-visszatérítés mértékének csökkenéséhez és az intervenciós raktárakban tárolt gabonafélék kisebb mértékű felvásárlásához és nagyobb arányú értékesítéséhez vezettek, ennek eredményeképp az ágazat költségvetési előirányzatai kihasználatlanok maradtak, ami várhatóan a költségvetési év végéig tart.

Az I. mellékletben fel nem sorolt termékekre vonatkozó visszatérítések (–71,4 millió EUR)

A tagállamoknál várhatóan kisebb kiadások merülnek fel a feldolgozott mezőgazdasági termékek után nyújtott export-visszatérítések tekintetében, mivel az érintett termékek export-visszatérítési szintjei általában véve csökkentek. Ez a helyzet várhatóan a költségvetési év végéig tart.

Cukor (+181,3 millió EUR)

Az előirányzatnak a mutató szerinti szinthez viszonyított túllépése elsősorban a szabadpiaci és intervenciós raktárakban tárolt cukrot is magában foglaló exportált cukor mennyiségének növekedésére vezethető vissza.

Gyümölcs és zöldség (– 63 millió EUR)

Az előirányzatnak a mutató szerinti szinthez viszonyított kihasználatlansága elsősorban azon paradicsom kisebb mennyiségére vezethető vissza, amely eddig feldolgozási támogatásban részesült. Ezen túlmenően a termelői szervezetek számára biztosított működési alapoknak a mutató szintjéhez viszonyított felhasználása lassabb.

Tej és tejtermékek (+ 100,3 millió EUR)

A költségvetési előirányzatokat a mutató szintjéhez képest a 2007. június 30-i állás szerint túlteljesítették.

Az előirányzatoknak a mutató szintjéhez viszonyított túllépése technikai okoknak tudható be, mivel a 2007. évi költségvetés az első, amelyben a tejilletékből származó, 349,0 millió euróra becsült bevételt külön, az EMGA-hoz rendelt bevételként kezelik. Az ezen ágazat számára igényelt és a költségvetési hatóság által odaítélt 2007. évi költségvetési előirányzatok nem tartalmazzák ezt a bevételt, ezért a mutatót a fent említett összeggel csökkentett előirányzatokra alkalmazzák. Ezért van az, hogy a költségvetés jelenlegi végrehajtása túllépést mutat.

Ha a tejipari ágazatra fordítandó tejilletékből származó eredetileg becsült bevételt figyelembe vennénk, akkor az ágazatban 152,4 millió eurós alulteljesítés keletkezne.

Közvetlen támogatások (+ 30,9 millió EUR)

A tagállamok júniusban felgyorsították kifizetéseik ritmusát, így a költségvetési előirányzatoknak a mutató szerinti szinthez viszonyított május végéig megfigyelhető kihasználatlanságát kis mértékű túllépéssé fokozták.

A tagállamok augusztus végéig előrejelzett kiadásai alapján az előirányzatoknak a mutató szerinti szinthez viszonyított említett túllépése várhatóan az előirányzatok körülbelül 1%-ára nő, és magában foglalja a termeléshez nem kapcsolódó és egyéb közvetlen támogatásokat is. E terület bizonyos programjainak költségvetési végrehajtásának biztosítása érdekében a Bizottság szolgálatai kapcsolatba léptek bizonyos tagállamokkal, hogy jelezzék az e programokkal kapcsolatos kifizetési szándékaikat a költségvetési év végéig nyúló időtartamra.

Ha a megfelelőségi vizsgálatokból és a szabálytalanságokból eredő, az egységes támogatási rendszerhez rendelt becsült bevételeket nézzük, akkor 2007. június 30-án az ágazat számára 597,9 millió eurós alulteljesítés keletkezne.

Mezőgazdasági kiadások ellenőrzése

Az előző évek számláinak végső elszámolása (+ 40,9 millió EUR)

A Bizottság meghozta a számlák elszámolásával kapcsolatos összes olyan határozatot, amelyet várhatóan a jelenlegi költségvetési év végéig végre kell hajtani. A számlaelszámolási határozatokban megállapított korrekciókkal visszanyert nettó összegek 2007. június 30-án megközelítőleg –74,7 millió eurót tettek ki. Ez az összeg a 2007. évi költségvetésben visszatartott – 178 millió eurós összeghez viszonyítva a költségvetési előirányzatok alulteljesítését eredményezi. Ha a már visszanyert összeg a költségvetési év végéig változatlan marad, ez a 2007-es költségvetési évben az EMGA kiadásainak hozzávetőleg 103,3 millió eurós növekedéséhez vonja maga után. Az EMGA kiadások jelenlegi növekedése a 2007 júniusára megállapított mutató szerinti szinthez viszonyítva körülbelül 40,9 millió eurót tesz ki.

Következtetések

A költségvetési előirányzatokból a 2006. október 16. és 2007. június 30. közötti időszak során 40 371,3 millió eurót használtak fel, ami összességében körülbelül 191,8 millió eurós alulteljesítést jelent, és főleg a piaci intézkedések eredménye. Az alulteljesítés várhatóan nő a költségvetési év végéig. Mindazonáltal jelen pillanatban várható, hogy a közvetlen támogatásokra vonatkozó költségvetési előirányzatok a költségvetési év végéig túlteljesítést fognak mutatni. Ezek a viszonylagos összegek és a költségvetési előirányzatoknak a mezőgazdasági kiadások ellenőrzéséből származó alulteljesítése fogják meghatározni az EMGA-hoz rendelt bevételek végleges felhasználását.

MELLÉKLET

[pic]

[1] HL L 209., 2005.8.11., 1. o. A legutóbb a 320/2006/EK rendelettel (HL L 58., 2006.2.28., 42. o.) módosított rendelet.